Povzetek revizijskega poročila  
Pravilnost dela poslovanja Komunalnega podjetja Ptuj d.d.

Računsko sodišče je revidiralo pravilnost dela poslovanja **Komunalnega podjetja Ptuj d.d.** (v nadaljevanju: Komunala Ptuj) v letu 2022. Cilj revizije je bil izrek mnenja o pravilnosti poslovanja Komunale Ptuj v letu 2022 v delu, ki se nanaša na izvajanje gospodarske javne službe oskrbe s pitno vodo, nabave blaga, materiala in storitev ter osnovnih sredstev, prejemke direktorja in zadolževanje.

Računsko sodišče je o pravilnosti dela poslovanja Komunale Ptuj v letu 2022 izreklo mnenje s pridržkom, ker Komunala Ptuj ni poslovala v skladu s predpisi in pogodbenimi določili v naslednjih primerih:

* na mejnih območjih 6 občin je izvajala oskrbo s pitno vodo brez pridobljene koncesije in sklenjene koncesijske pogodbe; na mejnih območjih 3 občin je na podlagi sklenjene pogodbe drugemu izvajalcu dopustila izvajanje oskrbe s pitno vodo brez pridobljene koncesije in sklenjene koncesijske pogodbe; pripravila je program oskrbe s pitno vodo, ki ni vseboval vseh predpisanih podatkov;
* javno naročilo za prevzem in končno obdelavo dehidriranega blata iz centralne čistilne naprave je oddala ponudniku, ki je predložil nedopustno ponudbo (v letu 2022 izplačilo 756.412 EUR brez DDV); na podlagi prejetega računa za dobavo duktilnih vodovodnih cevi je plačala znesek, ki je za 1.836 EUR brez DDV presegal pogodbeno določeno obveznost;
* nadzorni svet v sprejetih pravilih o drugih pravicah članov poslovodstva ni določil pravil za določitev vseh drugih pravic direktorja, ki so določene v pogodbi o zaposlitvi s poslovodno osebo.

Komunala Ptuj med revizijskim postopkom ni odpravila vseh ugotovljenih nepravilnosti, zato je računsko sodišče **zahtevalo predložitev odzivnega poročila.** Komunali Ptuj je podalo tudi priporočila za izboljšanje poslovanja.

Ljubljana, 5. decembra 2024